b'\n_START_ARTICLE_\nAlkove\n_START_PARAGRAPH_\nAlkoven (fra spansk alcoba som stammer fra arabisk: al- (artikel) og qubbah (\xd8\xa7\xd9\x84\xd9\x82\xd8\xa8\xd8\xa9), hv\xc3\xa6lving) er en lukket sengeniche i v\xc3\xa6ggen eller i et v\xc3\xa6gfast skab med skyde- eller fl\xc3\xb8jd\xc3\xb8re; eller med et forh\xc3\xa6ng for. En alkove er typisk kortere end nutidige senge, da man f\xc3\xb8r i tiden har anvendt et meget h\xc3\xb8jt hovedleje, s\xc3\xa5 man stort set har siddet op. De er bredere med plads til flere. Alkoven l\xc3\xa5 ofte mellem stue og k\xc3\xb8kken._NEWLINE_Alkoven kaldes p\xc3\xa5 Fyn indbygget seng, p\xc3\xa5 Bornholm sengehul, p\xc3\xa5 R\xc3\xb8m\xc3\xb8 og Fan\xc3\xb8 t\xc3\xa6tseng og i Sydslesvig indelukket seng. Betegnelsen hulseng forekommer ogs\xc3\xa5 nogle steder jf. Jysk Ordbog._NEWLINE_En alkove kan ogs\xc3\xa5 v\xc3\xa6re et fritst\xc3\xa5ende sengeskab, alts\xc3\xa5 et m\xc3\xb8bel. Det forekom i Sverige.'